b'\n_START_ARTICLE_\nBrezovke\n_START_SECTION_\nEvolucijska zgodovina\n_START_PARAGRAPH_\nBrezovke naj bi se razvile proti koncu krede (okoli 70 milijonov let nazaj) v osrednji Kitajski. Obmo\xc4\x8dje je imelo takrat sredozemsko podnebje zaradi bli\xc5\xbeine Tetijskega oceana, ki je do zgodnjega Terciarja pokrival ve\xc4\x8dino dana\xc5\xa1njega Tibeta in Xinjianga. Teorijo podpira dejstvo, da je vseh \xc5\xa1est rodov in kar 52 vrst brezovk samoniklih na tem podro\xc4\x8dju, mnoge od njih so tam celo endemi\xc4\x8dne. Znanstveniki domnevajo, da so se rodovi dokon\xc4\x8dno izoblikovali do konca oligocena (z izjemo rodu Ostryopsis) kar potrjujejo fosilni ostanki.\n_START_SECTION_\nUporabnost\n_START_PARAGRAPH_\nNavadna leska (Corylus avellana) in rde\xc4\x8da velika leska (Corylus maxima) sta gospodarsko pomembni vrsti zaradi u\xc5\xbeitnih ore\xc5\xa1kov._NEWLINE_Mnogo ostalih vrst iz dru\xc5\xbeine ljudje sadijo kot okrasna drevesa v parkih in vrtovih. Med okrasnimi vrstami so zaradi lepe obarvanosti lubja izjemno priljubljene razli\xc4\x8dne vrste brez._NEWLINE_Les brezovk je po ve\xc4\x8dini trd, te\xc5\xbeak in trpe\xc5\xbeen. V preteklosti so tovrsten les veliko uporabljali v kmetijstvu, gradbeni\xc5\xa1tvu in za izdelavo razli\xc4\x8dnih uporabnih predmetov.'